Putin Rossiya qurol-aslahasi imkoniyatlarini yuqori baholadi

Rossiya prezidenti Vladimir Putin Rossiyada ishlab chiqarilgan qurol-aslaha xalqaro terrorchilikka qarshi kurashda o‘zini qanday namoyon qilayotganidan mamnunlik bildirdi.
"Rossiya qurol-aslahasi, uning ishonchliligi va samaraliligi Suriyada terrorchilarga, Yaqin Sharqda terrorchilikka qarshi kurashda namoyon bo‘lmoqda" deb aytdi Putin Rossiyaning xorijiy davlatlar bilan harbiy-texnik hamkorligi masalalari bo‘yicha komissiyasi yig‘ilishida.  
Uning aytishicha, aviatsiya va havo hujumiga qarshi mudofaa tizimining jangovar sharoitlarda qo‘llanishi uchuvchilar va muhandislik-texnik tarkibga, havo hujumiga qarshi mudofaa raschyotlariga hamda harbiy yo‘nalishdagi mahalliy ishlab chiqaruvchilarga bebaho tajriba bermoqda". Prezident qurol-aslaha ishlab chiqaruvchilarga "ular harbiy texnikani qo‘llash vaqtida yuzaga kelgan kamchiliklarni bartaraf etishda faol, tezkor choralar ko‘rayotganlari" uchun minnatdorchilik bildirgan.      
Putin 2016 yilda Rossiya 15 mlrd dollardan ko‘proq qurol-aslaha sotganini va xorijga qurol-aslaha sotish bo‘yicha dunyoda 2-o‘rinni egallab kelayotganini ma'lum qilgan.  
Putinning ma'lum qilishicha, Rossiya 2016 yilda xorijga 9,5 mlrd dollarlik qurol-aslaha yetkazib berish bo‘yicha yangi shartnomalar tuzgan.
"Rossiyaning harbiy maqsaddagi mahsulotlari barqaror talabga ega, dunyoning 52 ta davlatiga yetkazib beriladi", deb aytgan Putin.
Putinning aytishicha, Rossiyaning dunyo qurol-aslaha eksportidagi ulushi 23 foizni tashkil qiladi. Bu borada 1-o‘rinni AQSh (33 foiz), so‘ngra Rossiya (23), Xitoy (6,2), Fransiya (6) va Germaniya (5,6) egallamoqda. 
Putinning fikricha, "harbiy-texnik hamkorlikning rossiyalik ishtirokchilarining aniq, puxta ishi evaziga ushbu hamkorlik tizimi nafaqat global bozorning qat'iy sharoitlarida raqobat qila olmoqda, balki rejaviy ko‘rsatkichlarini oshig‘i bilan bajarmoqda". Putin bunga misol sifatida "RSK "MiG" AJ, "NPO mashinostroyeniya", "Almaz Antey", "Vertolety Rossii" konsernlarini keltirib o‘tdi. Putin MiG o‘z rejalarini 101 foizga, "Almaz Antey" 185 foizga, "Vertolety Rossii"  esa 327 foizga bajarganini ta'kidlab o‘tdi.